Angelina Jolie

Angelina Jolie (født Angelina Jolie Voight 4. juni 1975 i Los Angeles) er en amerikansk skuespiller, filmskaper og filantrop. Hun har vunnet én Oscar, to Screen Actors Guild-priser og tre Golden Globe-priser, og er blant de best betalte skuespillerne i Hollywood.Jolie er datter av skuespillerne Jon Voight og Marcheline Bertrand. Hun hadde sin filmdebut da hun var barn i To jokere og en dame (1982), der hun spilte mot Voight. Jolie jobbet i flere år som profesjonell modell i London, New York og Los Angeles. Hun har gjennomført teaterutdannelse ved Lee Strasberg Theatre Institute.
Jolies skuespillerkarriere startet med lavbudsjettsfilmen Cyborg 2 (1993), før hun fikk sin første hovedrolle i en større produksjon i Hackers (1995). Hun spilte hovedrollen i de kritikerroste biografiske TV-filmene George Wallace (1997) og Gia (1998). Jolie vant Oscar for beste kvinnelige birolle for rolletolkningen sin i dramafilmen Stjålne år (1999).
Jolie hadde suksess med rollen som Lara Croft i Lara Croft: Tomb Raider (2001) og spilte deretter i actionfilmer som Mr. & Mrs. Smith (2005), Wanted (2008) og Salt (2010). Hun ble kritikerrost for rolletolkningene sine i dramafilmene A Mighty Heart (2007) og Changeling (2008), der hun ble nominert til Oscar for beste kvinnelige hovedrolle for sistnevnte. På 2010-tallet regisserte og produserte hun krigsdramaene In the Land of Blood and Honey (2011) og Unbroken (2014). Hun hadde sin største kommersielle suksess med Disney-filmen Maleficent (2014).Jolie er også kjent for sitt humanitære arbeid for FNs høykommissær for flyktninger. Hun ble utnevnt til kommandørdame (DCMG) av den britiske Sankt Mikaels og Sankt Georgs orden i 2014. Jolie er skilt fra skuespillerne Jonny Lee Miller og Billy Bob Thornton. Hun var gift med skuespilleren Brad Pitt, som hun har seks barn med, tre av dem er adopterte.


== Barn ==

Jolie har totalt seks barn med Brad Pitt. Tre av barna er adopterte: Maddox Chivan (født 5. august 2001), fra Kambodsja, Zahara Marley (født 8. januar 2005), fra Etiopia, og Pax Thien (født 29. november 2003), fra Vietnam. Jolie adopterte alle barna alene, men de ble senere også adoptert av Pitt.Jolie og Pitt reiste til Namibia da hun skulle føde deres første biologiske barn, i et forsøk på å unnslippe medieoppmerksomheten rundt forholdet deres. Den 27. mai 2006 fødte Jolie en datter, Shiloh Nouvel, i Swakopmund. Paret solge de første bildene av Shiloh gjennom bildebyrået Getty Images, slik at pengene kunne gå til veldedighet, i stedet for at paparazzier skulle få de verdifulle bildene. People og Hello! kjøpte de nordamerikanske og britiske rettighetene til bildene, for henholdsvis 4,1 og 3,5 millioner dollar, noe som da var et rekordhøyt beløp for kjendisbilder. Pengene ble donert til UNICEF.Jolie bekreftet at hun var gravid med tvillinger på Cannes filmfestival i mai 2008. Journalister og fotografer slo leir utenfor kystsykehuset i Nice i Frankrike de to ukene Jolie var innlagt i forbindelse med fødselen. Hun fødte en sønn, Knox Léon, og en datter, Vivienne Marcheline, 12. juli 2008. De første bildene av tvillingene skal ha blitt solgt til People og Hello! for 14 millioner dollar. Pengene ble donert til Jolie-Pitt Foundation.


== Filmografi (utvalg) ==


== Referanser ==


== Eksterne lenker ==

(en) Angelina Jolie – kategori av bilder, video eller lyd på Commons 
(en) Angelina Jolie – galleri av bilder, video eller lyd på Commons 
(en) Angelina Jolie på Internet Movie Database 
(no) Angelina Jolie hos Filmfront 
(sv) Angelina Jolie i Svensk Filmdatabas 
(da) Angelina Jolie på Filmdatabasen 
(da) Angelina Jolie på Scope 
(fr) Angelina Jolie på Allociné 
(en) Angelina Jolie på AllMovie 
(en) Angelina Jolie hos Turner Classic Movies 
(en) Angelina Jolie hos Rotten Tomatoes 
(en) Angelina Jolie hos TV Guide 
(en) Angelina Jolie på Discogs 
(en) Angelina Jolie på MusicBrainz 
(no)  Angelina Jolie hos Filmweb